b'\n_START_ARTICLE_\n10. vlada Republike Slovenije\n_START_SECTION_\nDelo vlade\n_START_PARAGRAPH_\nVlada je morala zaradi finan\xc4\x8dne, dru\xc5\xbebene in gospodarske krize, ki se je v svetu pri\xc4\x8dela leta 2008, sprejeti vrsto nepopularnih ukrepov. Kot \xc4\x8dlanica evrske skupine je morala Slovenija upo\xc5\xa1tevati skupne napotke za re\xc5\xa1evanje javno-finan\xc4\x8dne krize evroobmo\xc4\x8dja . Po prevladujo\xc4\x8di doktrini je bila izbrana usmeritev v prora\xc4\x8dunsko var\xc4\x8devanje. Pove\xc4\x8deval se je dele\xc5\xbe brezposelnih, zlasti med mladimi. To je zaradi napovedanega zmanj\xc5\xa1anja pla\xc4\x8d in \xc5\xa1tevila zaposlenih spo\xc5\xbeilo val neodobravanja v javnem sektorju (vojska, policija, \xc5\xa1olstvo, zdravstvo). Sledilo je ve\xc4\x8d stavk in protestov zaradi rezov v prora\xc4\x8dun javnih izobra\xc5\xbeevalnih ustanov, katerih delovanje je bilo ogro\xc5\xbeeno in hkratnega vi\xc5\xa1anja normativov (razmerje \xc5\xa1t. u\xc4\x8dencev na u\xc4\x8ditelja), ki bi zni\xc5\xbealo kakovost \xc5\xa1olstva. _NEWLINE_V novembru 2012 so se v Sloveniji pri\xc4\x8deli mno\xc5\xbei\xc4\x8dni javni protesti, katerih neposredni povod je bilo nezadovoljstvo z \xc5\xbeupanom Maribora Francem Kanglerjem, a so se raz\xc5\xa1irili tudi v Ljubljano in druge kraje. Med drugim so\xc2\xa0\xc2\xbbvstajniki\xc2\xab\xc2\xa0zahtevali tudi sestop vlade in vse politi\xc4\x8dne elite._NEWLINE_Zahteve po odstopu predsednika vlade Janeza Jan\xc5\xa1e so se zaostrile po objavi poro\xc4\x8dila Komisije za prepre\xc4\x8devanje korupcije  (7. januarja 2013), ki je pri obeh politikih zaznala \xc2\xbbobremenjenost s korupcijskimi tveganji\xc2\xab\xc2\xa0._NEWLINE_27. februarja 2013 je bila v dr\xc5\xbeavnem zboru na predlog skupine strank (PS, SD, DL, DESUS ob podpori SLS)  izglasovana konstruktivna nezaupnica vladi Janeza Jan\xc5\xa1e. S 55 glasovi za in 33 proti je postala mandatarka za sestavo nove vlade Republike Slovenije Alenka Bratu\xc5\xa1ek. 20. marca 2013 je ministrska ekipa bila potrjena in je prisegla v Dr\xc5\xbeavnem zboru, s \xc4\x8dimer je Slovenija dobila 11. vlado .'